മോണ്സന്റെ വീട്ടില് പൊലീസ് പോയത് സുഖചികിത്സയ്ക്കല്ല മോന്സണ് വിഷയത്തില് പ്രതിപക്ഷത്തിനെതിരെ പരിഹാസവുമായി മുഖ്യമന്ത്രി പുരാവസ്തു തട്ടിപ്പു കേസ് പ്രതി മോന്സണ് മാവുങ്കല് വിഷയത്തില് പ്രതിപക്ഷത്തെ പരോക്ഷമായി പരിഹസിച്ച് മുഖ്യമന്ത്രി. മോണ്സന്റെ വീട്ടില് പൊലീസ് ഉദ്യോഗസ്ഥര് പോയത് സുഖചികിത്സയ്ക്കല്ലെന്ന് മുഖ്യമന്ത്രി നിയമസഭയില് പറഞ്ഞു. മോന്സണിന്റെ വീട്ടില് ആരൊക്കെ എന്തിനൊക്കെയാണ് പോയതെന്ന് പൊലീസ് അന്വേഷിക്കുന്നുണ്ടെന്നും ഡിജിപി സന്ദര്ശിച്ച ശേഷം മോന്സണിനെപ്പറ്റി അന്വേഷിക്കാന് ഇന്റലിജന്സിന് നിര്ദേശം നല്കിയെന്നും മുഖ്യമന്ത്രി നിയമസഭയില് വ്യക്തമാക്കി. മുന്കൂര് ജാമ്യത്തിനായുള്ള മോന്സണിന്റെ നീക്കം പൊലീസ് പ്രതിരോധിച്ചുവെന്നും മുഖ്യമന്ത്രി ചൂണ്ടിക്കാട്ടി. അതേസമയം, പുരാവസ്തു തട്ടിപ്പ് കേസില് നിയമസഭയില് പ്രതിപക്ഷത്തെ പ്രതിനിധീകരിച്ചു പി.ടി തോമസ് എംഎല്എ അടിയന്തര പ്രമേയത്തിന് നോട്ടിസ് നല്കി. തട്ടിപ്പുകാരനായിട്ടും മോന്സണിന്റെ വീട്ടില് കാവല് ഏര്പ്പെടുത്തിയെന്ന് പി.ടി തോമസ് സഭയില് പറഞ്ഞു. ഇന്റലിജന്സ് മുന്നറിയിപ്പ് ലഭിച്ച ശേഷമാണ് മോന്സണിന് സുരക്ഷ നല്കിയത്. ലോക കേരളസഭ പ്രതിനിധിയായി ഇറ്റലിയിലെ പ്രവാസി ഇടനിലക്കാരിയുണ്ടായിരുന്നുവെന്നും പി.ടി തോമസ് ചൂണ്ടിക്കാട്ടി. അന്വേഷണം വേണമെന്ന ഇന്റലിജന്സ് റിപ്പോര്ട്ട് ഉണ്ടായിട്ടും ഐ.ജി കേസില് ഇടപെട്ടുവെന്നും പി.ടി തോമസ് ആരോപിച്ചു.